મરનારનું નામ હરિપ્રસાદ મિશ્રા અને એ મેરઠનો રહેવાસી. કોઇ ચાલાક અને હોંશિયાર માણસ ત્યાં જઇને મરનારના પરિવાર પાસેથી જાણકારી મેળવે તો ખૂનીના સગડ મળવાની થોડી ઘણી આશા ખરી. આ વિચારમાં માત્ર એક શક્યતા ખૂંચતી હતી. ધારો કે એ હરિપ્રસાદ મિશ્રાને કોઇ મિસ્ટર મગન સાથે દુશ્મનાવાટ છે એટલી માહિતી મળે, પણ હરિપ્રસાદની હત્યા મગને જાતે ના કરી હોય એ શક્ય છે. જોખમ લેવાને બદલે ગમને આ કામ કોઇ ધંધાદારી હત્યારાને સોંપ્યું હોય એવું બને. જો એમ હોય તો આ કસરતનો કોઇ અર્થ નહીં મહેનત માથે પડે. પોતાનો હમશકલ હરિપ્રસાદનો દુશ્મન ના હોય, પણ માત્ર પૈસા માટે એણે સોપારી લીધી હોય તો એનો અતોપતો ક્યારેય ના મળે.